হকিতে হাতাহাতি, আগামীকাল জরুরি সভা
গতকাল রোববার ঘরোয়া হকি লিগে উষা ও পুলিশের ম্যাচে খেলোয়াড়দের মধ্যে হাতাহাতির ঘটনা ঘটে।







এ জন্য লিগ কমিটি আগামীকাল মঙ্গলবার জরুরি সভা ডেকেছে। লিগ কমিটির সম্পাদক খাজা তাহের লতিফ মুন্না বলেন, ‘আগামীকাল দুপুরে হকি ফেডারেশনের লিগ কমিটির জরুরি সভা অনুষ্ঠিত হবে। উষা ও পুলিশ ম্যাচের ঘটনাই মূলত আলোচ্য বিষয়। এরপরও কমিটির সদস্যরা চাইলে অন্য বিষয়েও আলোচনা হতে পারে।’




হকি লিগ কমিটির চেয়ারম্যান ঢাকা মেট্রোপলিটন পুলিশের মতিঝিল জোনের ডিসি। হকি ফেডারেশন অনেক দিন থেকেই মতিঝিল জোনের ডিসিকে লিগ কমিটির চেয়ারম্যান মনোনীত করে আসছে।
গ্রিন ডেল্টা ইন্সুরেন্স প্রিমিয়ার ডিভিশন হকি লিগে আজ পঞ্চম জয় তুলে নেয় শিরোপা প্রত্যাশী আবাহনী লিমিটেড। মওলানা ভাসানী জাতীয় হকি স্টেডিয়ামে অনুষ্ঠিত দিনের দ্বিতীয় ও শেষ ম্যাচে ভিক্টোরিয়া এসসিকে ১৬-০ গোলের ব্যবধানে হারিয়ে জয়ের ধারা অব্যাহত রাখে আকাশি-নীলরা। 
দিনের প্রথম খেলায় আজাদ স্পোর্টিংকে ৪-১ গোলের ব্যবধানে হারায় অ্যাজাক্স।

গতকাল রোববার ঘরোয়া হকি লিগে উষা ও পুলিশের ম্যাচে খেলোয়াড়দের মধ্যে হাতাহাতির ঘটনা ঘটে।